CELEX: 32021R2225
Language: sl
Date: 2021-09-21 00:00:00
Title: Izvedbena uredba Komisije (EU) 2021/2225 z dne 21. septembra 2021 o določitvi podrobnosti glede samodejnih mehanizmov in postopkov za nadzor kakovosti podatkov, skupnih kazalnikov kakovosti podatkov in minimalnih standardov kakovosti za hrambo podatkov v skladu s členom 37(4) Uredbe (EU) 2019/817 Evropskega parlamenta in Sveta

15.12.2021   
               
               
                  SL
               
               
                  Uradni list Evropske unije
               
               
                  L 448/23
               
            
         IZVEDBENA UREDBA KOMISIJE (EU) 2021/2225
         z dne 21. septembra 2021
         o določitvi podrobnosti glede samodejnih mehanizmov in postopkov za nadzor kakovosti podatkov, skupnih kazalnikov kakovosti podatkov in minimalnih standardov kakovosti za hrambo podatkov v skladu s členom 37(4) Uredbe (EU) 2019/817 Evropskega parlamenta in Sveta
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/817 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju meja in vizumov ter spremembi uredb (ES) št. 767/2008, (EU) 2016/399, (EU) 2017/2226, (EU) 2018/1240, (EU) 2018/1726 in (EU) 2018/1861 Evropskega parlamenta in Sveta ter Odločbe Sveta 2004/512/ES in Sklepa Sveta 2008/633/PNZ (1) ter zlasti člena 37(4) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2019/817 skupaj z Uredbo (EU) 2019/818 Evropskega parlamenta in Sveta (2) vzpostavlja okvir za zagotavljanje interoperabilnosti informacijskih sistemov EU na področju meja, vizumov, policijskega in pravosodnega sodelovanja, azila ter migracij.
                  
               
                     (2)
                  
                  
                     Za izboljšanje kakovosti podatkov in uskladitev zahtev v zvezi s kakovostjo je treba določiti podrobnosti glede samodejnih mehanizmov in postopkov za nadzor kakovosti podatkov, skupnih kazalnikov kakovosti podatkov in minimalnih standardov kakovosti za podatke, ki se vnesejo in hranijo v osnovnih informacijskih sistemih EU, skupni storitvi za ugotavljanje ujemanja biometričnih podatkov in skupnem odložišču podatkov o identiteti.
                  
               
                     (3)
                  
                  
                     Te ukrepe bi morala izvajati in oceniti Agencija Evropske unije za operativno upravljanje obsežnih informacijskih sistemov s področja svobode, varnosti in pravice (eu-LISA) ob upoštevanju posebnih določb za vsak informacijski sistem in vsak sestavni del interoperabilnosti EU. Pri opravljanju teh nalog bi morali agenciji eu-LISA svetovati strokovnjaki Komisije, držav članic in agencij Unije, ki uporabljajo informacijske sisteme in sestavne dele interoperabilnosti EU.
                  
               
                     (4)
                  
                  
                     Z mehanizmi in postopki za nadzor kakovosti podatkov bi bilo treba določiti skladnost vhodnih podatkov s pravili o blokiranju in mehkimi pravili, ki se uporabljajo za osnovne informacijske sisteme EU, skupno storitev za ugotavljanje ujemanja biometričnih podatkov in skupno odložišče podatkov identiteti. eu-LISA bi morala biti odgovorna za zagotavljanje, da so pravila o kakovosti podatkov še naprej ustrezna za doseganje ciljev informacijskih sistemov in sestavnih delov interoperabilnosti EU.
                  
               
                     (5)
                  
                  
                     eu-LISA bi morala za vsak kazalnik za nadzor kakovosti določiti in oceniti ustreznost minimalnega standarda kakovosti, ki je neobhoden za hrambo podatkov v informacijskih sistemih in sestavnih delih interoperabilnosti EU. Standardi kakovosti podatkov bi morali omogočiti samodejno odkrivanje očitno nepravilnih ali nedoslednih predloženih podatkov, da bi lahko država članica, iz katere podatki izvirajo, te podatke preverila in izvedla vse potrebne popravne ukrepe.
                  
               
                     (6)
                  
                  
                     Vzpostaviti bi bilo treba mehanizme za čiščenje podatkov in odkrivanje težav, da bi se redno preverjala veljavnost in skladnost podatkov, shranjenih v osnovnih informacijskih sistemih in sestavnih delih interoperabilnosti EU, s standardi kakovosti podatkov.
                  
               
                     (7)
                  
                  
                     eu-LISA bi morala zagotoviti centralno zmogljivost za spremljanje kakovosti podatkov in za redno pripravo poročil o kakovosti podatkov, ki so namenjena državam članicam. Ta poročila bi moral pripraviti centralni register za poročanje in statistične podatke v skladu s členom 39(1) Uredbe (EU) 2019/817 in v skladu s pravili iz Delegirane uredbe Komisije 2021/2223 (3).
                  
               
                     (8)
                  
                  
                     Ker Uredba (EU) 2019/817 nadgrajuje schengenski pravni red, je Danska v skladu s členom 4 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, uradno sporočila, da je Uredbo (EU) 2019/817 prenesla v svoje notranje pravo. Dansko zato ta uredba zavezuje.
                  
               
                     (9)
                  
                  
                     Ta uredba predstavlja razvoj določb schengenskega pravnega reda, pri katerih Irska ne sodeluje (4). Irska torej ne sodeluje pri sprejetju te uredbe, ki zato zanjo ni zavezujoča in se v njej ne uporablja.
                  
               
                     (10)
                  
                  
                     Ta uredba za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega (5) reda, ki spadajo na področje iz člena 1, točka A, Sklepa Sveta 1999/437/ES (6).
                  
               
                     (11)
                  
                  
                     Ta uredba za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (7), ki spadajo na področje iz člena 1, točka A, Sklepa 1999/437/ES v povezavi s členom 3 Sklepa Sveta 2008/146/ES (8).
                  
               
                     (12)
                  
                  
                     Ta uredba za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (9), ki spadajo na področje iz člena 1, točka A, Sklepa 1999/437/ES v povezavi s členom 3 Sklepa Sveta 2011/350/EU (10).
                  
               
                     (13)
                  
                  
                     Ta uredba za Ciper, Bolgarijo in Romunijo ter Hrvaško predstavlja akt, ki nadgrajuje schengenski pravni red ali je z njim kako drugače povezan v smislu člena 3(1) Akta o pristopu iz leta 2003, člena 4(1) Akta o pristopu iz leta 2005 oziroma člena 4(1) Akta o pristopu iz leta 2011.
                  
               
                     (14)
                  
                  
                     V skladu s členom 42(1) Uredbe (EU) 2018/1725 Evropskega parlamenta in Sveta (11) je bilo opravljeno posvetovanje z Evropskim nadzornikom za varstvo podatkov, ki je mnenje podal 30. aprila 2021.
                  
               
                     (15)
                  
                  
                     Ukrepi iz te uredbe so v skladu z mnenjem Odbora za interoperabilnost –
                  
               SPREJELA NASLEDNJO UREDBO:
         
            Člen 1
            Področje uporabe in predmet urejanja
            
               1.   Ta uredba določa podrobnosti glede samodejnih mehanizmov in postopkov za nadzor kakovosti podatkov za podatke, shranjene v informacijskih sistemih in sestavnih delih interoperabilnosti EU iz člena 37(1) Uredbe (EU) 2019/817.
            
            
               2.   Ta uredba določa tudi podrobnosti glede skupnih kazalnikov kakovosti podatkov in minimalnih standardov kakovosti za hrambo podatkov, zlasti v zvezi z biometričnimi podatki, v informacijskih sistemih in sestavnih delih interoperabilnosti EU iz člena 37(1) Uredbe (EU) 2019/817.
            
            
               3.   Ukrepi iz odstavkov 2 in 3 ne posegajo v posebne določbe glede kakovosti podatkov v zvezi z informacijskimi sistemi EU, ki so določene v pravu Unije.
            
            
               4.   Ta uredba se uporablja za informacijske sisteme in sestavne dele interoperabilnosti EU iz člena 37(1) Uredbe (EU) 2019/817.
            
         
         
            Člen 2
            Opredelitev pojmov
            V tej uredbi se uporabljajo naslednje opredelitve pojmov:
            
                        (a)
                     
                     
                        „vhodni podatki“ pomenijo podatke, za katere se opravi preverjanje kakovosti podatkov z namenom, da se shranijo v informacijskem sistemu ali sestavnem delu interoperabilnosti EU iz člena 37(1) Uredbe (EU) 2019/817;
                     
                  
                        (b)
                     
                     
                        „mehanizem za čiščenje podatkov“ pomeni mehanizem, s katerim se izvaja preverjanje za zagotovitev načrtovanega izbrisa podatkov, shranjenih v informacijskem sistemu ali sestavnem delu interoperabilnosti EU, v skladu s pravom Unije;
                     
                  
                        (c)
                     
                     
                        „mehanizem za odkrivanje težav“ pomeni mehanizem, s katerim se izvaja preverjanje za identifikacijo podatkov, ki ne izpolnjujejo pravil ali standardov kakovosti podatkov;
                     
                  
                        (d)
                     
                     
                        „pravila o blokiranju“ pomenijo pravila ali sklop pravil, s katerimi se meri stopnja skladnosti vhodnih podatkov z opredeljenimi zahtevami glede podatkov, ki pogojujejo njihovo hrambo in/ali uporabo. Vključujejo tudi pravila o kakovosti podatkov, ki urejajo vsak informacijski sistem EU in jih je treba upoštevati, preden se lahko podatki vnesejo v sistem. Za vhodne podatke, ki niso v skladu s pravilom o blokiranju, se preprečita vnos in hramba v informacijskem sistemu in sestavnem delu interoperabilnosti EU;
                     
                  
                        (e)
                     
                     
                        „mehka pravila“ pomenijo pravila ali sklop pravil, s katerimi se meri stopnja skladnosti vhodnih podatkov z opredeljenimi zahtevami glede podatkov, ki pogojujejo njihovo relevantnost in/ali optimalno uporabo. Mehka pravila ne preprečujejo vnosa in hrambe neskladnih vhodnih podatkov. Vključujejo tudi pravila o kakovosti podatkov, ki urejajo vsak informacijski sistem EU in bi jih bilo treba upoštevati, preden se lahko podatki vnesejo v sistem. Vhodni podatki, ki niso skladni z mehkim pravilom, se vnesejo v informacijski sistem ali sestavni del interoperabilnosti EU z oznako, obvestilom ali opozorilnim sporočilom glede težave v zvezi s kakovostjo podatkov.
                     
                  
         
            Člen 3
            Samodejni mehanizmi in postopki za nadzor kakovosti podatkov
            
               1.   Za podatke, vnesene in shranjene v skupni storitvi za ugotavljanje ujemanja biometričnih podatkov in skupnem odložišču podatkov o identiteti, se izvaja samodejno preverjanje kakovosti v skladu s pravili iz člena 4.
            
            
               2.   Za podatke, vnesene in shranjene v informacijskih sistemih EU iz člena 37(1) Uredbe (EU) 2019/817, se izvaja samodejno preverjanje kakovosti v skladu s pravili, ki urejajo mehanizme za nadzor kakovosti podatkov v teh sistemih.
            
            
               3.   Mehanizmi za nadzor kakovosti podatkov se sprožijo v skladu s pravili, ki urejajo kakovost podatkov v teh informacijskih sistemih in sestavnih delih interoperabilnosti EU.
            
            
               4.   Za določitev skladnosti vhodnih podatkov s pravili o blokiranju ali mehkimi pravili, ki se uporabljajo zanje, so mehanizmi za nadzor kakovosti podatkov iz odstavka 3 skladni z oddelkom 1 Priloge k tej uredbi.
            
            
               5.   Če se vhodni podatki vnesejo v informacijski sistem ali sestavne dele interoperabilnosti EU iz člena 37(1) Uredbe (EU) 2019/817, se z mehanizmi za nadzor kakovosti podatkov oceni, v kolikšni meri so podatki skladni z vsakim kazalnikom kakovosti podatkov, in sicer z uporabo standarda kakovosti podatkov vsakega kazalnika. Na podlagi te ocene se z mehanizmi za nadzor kakovosti podatkov vhodni podatki klasificirajo z vidika kakovosti podatkov v skladu s postopkom iz oddelkov 2 in 3 Priloge k tej uredbi.
            
            
               6.   Skupni kazalniki kakovosti podatkov so naslednji: popolnost, točnost, pravočasnost, enkratnost in doslednost.
            
            
               7.   eu-LISA izvaja standarde kakovosti podatkov za vsak kazalnik v skladu s postopki iz člena 5.
            
            
               8.   Z mehanizmi za čiščenje podatkov in odkrivanje težav se redno preverjata veljavnost in skladnost podatkov, shranjenih v informacijskih sistemih in sestavnih delih interoperabilnosti EU iz člena 37(1) Uredbe (EU) 2019/817, z zahtevami glede kakovosti v skladu z oddelkom 4 Priloge k tej uredbi.
            
         
         
            Člen 4
            Samodejni mehanizmi za nadzor kakovosti podatkov za vnesene in shranjene podatke
            
               1.   Za povečanje kakovosti podatkov se vzpostavijo samodejni mehanizmi za nadzor kakovosti podatkov v podporo vnosu in hrambi podatkov, ki so skladni z zahtevami glede kakovosti podatkov v informacijskih sistemih in sestavnih delih interoperabilnosti EU iz člena 37(1) Uredbe (EU) 2019/817. Podatki se vnašajo in hranijo v skladu s pravili, ki urejajo kakovost podatkov v teh informacijskih sistemih ali sestavnih delih interoperabilnosti EU.
            
            
               2.   Za namene vnosa podatkov s strani ustrezno pooblaščenega osebja v informacijske sisteme in sestavne dele interoperabilnosti EU iz člena 37(1) Uredbe (EU) 2019/817 samodejni mehanizmi za nadzor kakovosti preverjajo skupne kazalnike kakovosti iz oddelka 2 Priloge k tej uredbi.
            
            
               3.   Mehanizmi za nadzor kakovosti podatkov omogočajo uporabo pravil o blokiranju in mehkih pravil v skladu s členom 3(4), ki se nanaša na kakovost podatkov v informacijskih sistemih in sestavnih delih interoperabilnosti EU iz člena 37(1) Uredbe (EU) 2019/817.
            
         
         
            Člen 5
            Postopki, ki urejajo kazalnike, standarde in mehanizme za nadzor kakovosti podatkov
            
               1.   eu-LISA je odgovorna za zagotavljanje, da so pravila o kakovosti podatkov ustrezna za doseganje ciljev informacijskih sistemov in sestavnih delov interoperabilnosti EU iz člena 37(1) Uredbe (EU) 2019/817.
            
            
               2.   eu-LISA je odgovorna tudi za izvajanje minimalnih standardov kakovosti za hrambo biometričnih podatkov v informacijskih sistemih in sestavnih delih interoperabilnosti EU iz člena 37(1) Uredbe (EU) 2019/817.
            
            
               3.   Za namene odstavkov 1 in 2 tega člena eu-LISA upošteva posebne potrebe vsakega informacijskega sistema in sestavnega dela interoperabilnosti EU iz člena 37(1) Uredbe (EU) 2019/817, pri čemer ji pomagajo in svetujejo strokovnjaki iz Komisije, držav članic in agencij Unije, ki uporabljajo zadevne informacijske sisteme in sestavne dele interoperabilnosti EU.
            
            
               4.   Uporabljajo se naslednji postopki za nadzor kakovosti podatkov:
               
                           (a)
                        
                        
                           eu-LISA izvaja standarde kakovosti podatkov za vsak kazalnik kakovosti podatkov v skladu z oddelkom 2 Priloge k tej uredbi;
                        
                     
                           (b)
                        
                        
                           vrednosti se standardom dodelijo posebej za vsak kazalnik kakovosti podatkov iz člena 3(6). Standardi lahko za vsak kazalnik dodelijo različne vrednosti glede na kategorijo podatkov;
                        
                     
                           (c)
                        
                        
                           eu-LISA na zahtevo in po izdaji rednih poročil o kakovosti podatkov v skladu s členom 6 oceni ustreznost vrednosti in standardov ter jih spremeni v obsegu, v katerem niso več ustrezni;
                        
                     
                           (d)
                        
                        
                           eu-LISA na zahtevo in po izdaji rednih poročil o kakovosti podatkov v skladu s členom 6 oceni ustreznost mehanizmov za nadzor kakovosti podatkov, ki omogočajo uporabo pravil o blokiranju in mehkih pravil, ter jih po potrebi spremeni;
                        
                     
                           (e)
                        
                        
                           eu-LISA se za spremembo standardov kakovosti podatkov in njihovih vrednosti ter za sprejetje kakršne koli odločitve o mehanizmih za nadzor kakovosti podatkov v skladu s točkama (c) in (d) tega odstavka posvetuje s svetovalnimi skupinami za vsak informacijski sistem in sestavni del interoperabilnosti EU iz člena 37(1) Uredbe (EU) 2019/817.
                        
                     
            
               5.   eu-LISA se za spremembo vrednosti standardov kakovosti podatkov in za sprejetje kakršne koli odločitve o mehanizmih za nadzor kakovosti podatkov opira na oceno delovanja mehanizmov za nadzor kakovosti podatkov.
            
         
         
            Člen 6
            Poročila o samodejnih mehanizmih in postopkih za nadzor kakovosti podatkov ter skupnih kazalnikih kakovosti podatkov v skladu s členom 37(3) Uredbe (EU) 2019/817
            
               1.   Poročila iz člena 37(3) Uredbe (EU) 2019/817 bi moral pripraviti centralni register za poročanje in statistične podatke v skladu s členom 39(1) Uredbe (EU) 2019/817 in v skladu s pravili iz Delegirane uredbe 2021/2223.
            
            
               2.   Poročila ne vključujejo osebnih podatkov in vsebujejo vsaj naslednje informacije o kakovosti podatkov, ekstrahirane z orodjem ali nizom orodij, razvitih v ta namen:
               
                           (a)
                        
                        
                           za alfanumerične in biometrične podatke, ocenjene na podlagi pravil o blokiranju in mehkih pravil, skladnost s kazalniki kakovosti podatkov:
                           
                                       (1)
                                    
                                    
                                       popolnost (v %);
                                    
                                 
                                       (2)
                                    
                                    
                                       točnost (v %);
                                    
                                 
                                       (3)
                                    
                                    
                                       enkratnost (v %);
                                    
                                 
                                       (4)
                                    
                                    
                                       pravočasnost (v %);
                                    
                                 
                                       (5)
                                    
                                    
                                       doslednost podatkov (v %);
                                    
                                 
                     
                           (b)
                        
                        
                           popolnost dosjejev prosilcev (v %);
                        
                     
                           (c)
                        
                        
                           skladnost podatkov s klasifikacijo „dobra kakovost“ (v %);
                        
                     
                           (d)
                        
                        
                           skladnost podatkov s klasifikacijo „nizka kakovost“ (v %);
                        
                     
                           (e)
                        
                        
                           rezultati mehanizma za čiščenje podatkov;
                        
                     
                           (f)
                        
                        
                           rezultati mehanizma za odkrivanje težav;
                        
                     
                           (g)
                        
                        
                           podatkovna polja, ki povzročajo pogoste težave s kakovostjo;
                        
                     
                           (h)
                        
                        
                           seznam desetih najpogostejših težav za vsako od kategorij iz točk (a) do (g);
                        
                     
                           (i)
                        
                        
                           države članice, ki jih zadeva deset najpogostejših težav v zvezi s kakovostjo.
                        
                     
            
               3.   eu-LISA razvije centralno zmogljivost za spremljanje kakovosti podatkov in za pripravo tedenskih poročil iz tega člena.
            
         
         
            Člen 7
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Bruslju, 21. septembra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 135, 22.5.2019, str. 27.
         
            (2)  Uredba (EU) 2019/818 Evropskega parlamenta in Sveta z dne 20. maja 2019 o vzpostavitvi okvira za interoperabilnost informacijskih sistemov EU na področju policijskega in pravosodnega sodelovanja, azila ter migracij in spremembi uredb (EU) 2018/1726, (EU) 2018/1862 ter (EU) 2019/816 (UL L 135, 22.5.2019, str. 85).
         
            (3)  Delegirana uredba Komisije 2021/2223 z dne 30. septembra 2021 o dopolnitvi Uredbe (EU) 2019/817 Evropskega parlamenta in Sveta s podrobnimi pravili o delovanju centralnega registra za poročanje in statistične podatke (glej stran 7 tega Uradnega lista).
         
            (4)  Ta uredba ne spada v področje uporabe ukrepov iz Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).
         
            (5)  UL L 176, 10.7.1999, str. 36.
         
            (6)  Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).
         
            (7)  UL L 53, 27.2.2008, str. 52.
         
            (8)  Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).
         
            (9)  UL L 160, 18.6.2011, str. 21.
         
            (10)  Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).
         
            (11)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
      
      
         
            PRILOGA
            ODDELEK 1
            
               Samodejni mehanizem za nadzor kakovosti podatkov, ki se vnesejo
            
            Za podatke, ki se vnesejo v informacijske sisteme in sestavne dele interoperabilnosti EU, se bodo uporabljali samodejni mehanizmi za nadzor kakovosti podatkov, ki temeljijo na pravilih o blokiranju in mehkih pravilih, kot so opredeljena v členu 2. To so pravila, določena v informacijskih sistemih in sestavnih delih interoperabilnosti EU, ki določajo, ali se vnos in hramba vhodnih podatkov dovolita ali zavrneta. Pravila za blokiranje in mehka pravila so določena na podlagi naslednjih parametrov: dolžina, format, vrsta, skladnost s standardi kakovosti, semantika, ponovitev in sintaksa.
            ODDELEK 2
            
               Splošni premisleki o skupnih kazalnikih kakovosti podatkov in minimalnih standardih kakovosti za podatke, ki se vnesejo
            
            Vhodni podatki, za katere se uporablja postopek preverjanja kakovosti, se ocenijo glede na pravila o kakovosti podatkov, opredeljena v vsakem informacijskem sistemu in sestavnem delu interoperabilnosti EU, kot je določeno v oddelku 1. Če pravila, ki se uporabljajo za vhodne podatke, ne preprečujejo vnosa in hrambe, mehanizmi za nadzor kakovosti podatkov merijo kakovost vhodnih podatkov z uporabo kazalnikov kakovosti podatkov, ki se zanje uporabljajo.
            Mehanizmi za nadzor kakovosti podatkov merijo kakovost vhodnih podatkov glede na vsak relevanten kazalnik. Mehanizmi za nadzor kakovosti podatkov upoštevajo koeficient za ponderiranje za izračun relativne uteži vsakega kazalnika v razmerju do celotne kakovosti vhodnih podatkov.
            V ta namen se mehanizmi za nadzor kakovosti podatkov prilagodijo tako, da se uporabljajo za en sam skupek podatkov v zapisu ali za podatkovno zbirko.
            Po tem, ko se za vhodne podatke uporabi koeficient za ponderiranje, mehanizmi za nadzor kakovosti podatkov izdelajo profil vhodnih podatkov, ki vsebuje rezultate uporabe standardov kazalnikov, na primer numerične vrednosti, ki vrednotijo kakovost vhodnih podatkov za vsak kazalnik.
            V preglednici 1 je naveden minimalni sklop kazalnikov kakovosti podatkov, na primer kazalniki, ki se vedno uporabijo za vhodne podatke, v skladu s pravili, ki se uporabljajo za vsak informacijski sistem in sestavni del interoperabilnosti EU. Ti kazalniki so naslednji: popolnost, točnost, doslednost, pravočasnost, enkratnost.
            
               Preglednica 1
            
            
               Seznam minimalnih kazalnikov kakovosti podatkov
            
            
                        
                           Kazalnik
                        
                     
                     
                        
                           Opis
                        
                     
                     
                        
                           Glavno področje uporabe
                        
                     
                     
                        
                           Merska enota
                        
                     
                  
                        Popolnost
                     
                     
                        Stopnja, do katere imajo vhodni podatki vrednosti za vse pričakovane atribute in povezane zahteve v konkretnem kontekstu uporabe. S tem kazalnikom se meri, ali so zagotovljeni vsi obvezni podatki in ali seznami podatkovnih zbirk (ali sektorski seznami) izpolnjujejo zahteve, ki so bile določene.
                     
                     
                        obvezna podatkovna polja (alfanumerična in biometrična)
                     
                     
                        stopnja popolnosti podatkov: razmerje med številom zagotovljenih podatkovnih celic in številom zahtevanih podatkovnih celic
                     
                  
                        Točnost
                     
                     
                        Stopnja, do katere vhodni podatki predstavljajo približek ocenjenih vrednosti neznanim pravim vrednostim. Lahko je med podatki, ki se nanašajo na eno entiteto, med podobnimi podatki za primerljive entitete ali med obema kategorijama podatkov.
                     
                     
                        alfanumerični in biometrični podatki
                     
                     
                        stopnje napake pri vzorčenju, stopnja neodgovora enote („unit non-response“), stopnja neodgovora spremenljivke oziroma postavke („item non-response“), napake pri zajetju podatkov itd.
                     
                  
                        Doslednost:
                     
                     
                        Stopnja, do katere imajo vhodni podatki atribute, ki niso protislovni in so skladni z drugimi podatki v konkretnem kontekstu uporabe. S tem kazalnikom se meri, v kolikšni meri sklop podatkov izpolnjuje opredeljena poslovna pravila („business rules“), ki veljajo med temi podatki, torej da ni nasprotij v vsebini podatkov. Lahko je med podatki, ki se nanašajo na eno entiteto, med podobnimi podatki za primerljive entitete ali med obema kategorijama podatkov.
                     
                     
                        alfanumerični podatki
                     
                     
                        odstotek
                     
                  
                        Pravočasnost
                     
                     
                        Stopnja, do katere so vhodni podatki zagotovljeni do vnaprej določenega datuma ali časa, ki pogojujeta veljavnost podatkov ali kontekst njihove uporabe. S tem kazalnikom se meri, kako posodobljeni so podatki in ali se lahko zahtevani podatki zagotovijo v zahtevanem času.
                     
                     
                        alfanumerični in biometrični podatki
                     
                     
                        časovni zamik – dokončen: število dni od zadnjega referenčnega dne do dne zagotovitve vhodnih podatkov
                     
                  
                        Enkratnost
                     
                     
                        Stopnja, do katere se vhodni podatki ne podvajajo v istem informacijskem sistemu ali sestavnem delu interoperabilnosti EU.
                     
                     
                        obvezna podatkovna polja (alfanumerična in biometrična)
                     
                     
                        odstotek podatkovnih enot, ki se ne podvajajo
                     
                  Kazalnik točnosti za biometrične podatke vključuje tudi ločljivost. Ločljivost meri stopnjo, do katere vhodni podatki vsebujejo zahtevano količino točk ali slikovnih pik na dano enoto dolžine. Kot enota za prikaz na zaslonu se za izpis uporablja slikovna pika na palec (pi), za izhodne sisteme pa pika na palec (dot pi). Število bitov na slikovno piko (barvna lestvica, npr.: 16 barv na 4b, 256 barv na 8b, 65 000 barv na 16b, 16,5 milijona barv na 24b).
            ODDELEK 3
            
               Klasifikacija kakovosti podatkov
            
            Po razvoju profila vhodnih podatkov iz oddelka 2 se vhodni podatki klasificirajo po kakovosti podatkov. Uporabljajo se naslednje klasifikacije kakovosti podatkov:
            
                        (a)
                     
                     
                        „dobra kakovost“ pomeni, da profil vhodnih podatkov izkazuje zahtevano skladnost z veljavnim kazalnikom kakovosti podatkov;
                     
                  
                        (b)
                     
                     
                        „nizka kakovost“ pomeni, da profil vhodnih podatkov ne izkazuje zahtevane skladnosti z veljavnimi kazalniki kakovosti podatkov v primeru mehkega pravila;
                     
                  
                        (c)
                     
                     
                        „zavrnjeno“ pomeni, da profil vhodnih podatkov ne izkazuje zahtevane skladnosti z veljavnimi kazalniki kakovosti podatkov v primeru pravila o blokiranju.
                     
                  Vhodni podatki s klasifikacijo „dobra kakovost“ se shranijo v sistem ali sestavni del brez kakršnega koli opozorila glede kakovosti podatkov.
            Vhodni podatki s klasifikacijo „nizka kakovost“ se shranijo v sistem ali sestavni del z opozorilom glede kakovosti podatkov. V opozorilu je navedeno, da se vhodni podatki popravijo, in razlog, zakaj vhodni podatki ne izkazujejo zahtevane skladnosti z veljavnimi kazalniki kakovosti podatkov. Kadar je mogoče, opozorilo določi podatkovna polja in/ali vsebine podatkov, na katere vplivajo težave v zvezi s kakovostjo podatkov, in predlaga spremembe, ki so potrebne, da bi vhodni podatki ustrezali klasifikaciji „dobra kakovost“.
            ODDELEK 4
            
               Spremljanje kakovosti podatkov
            
            Za namene člena 3(8) se uporabljata dve vrsti mehanizmov:
            
                        (a)
                     
                     
                        mehanizmi za čiščenje podatkov: ti mehanizmi izvajajo preverjanje za določitev podatkov, za katere je preostalo obdobje hrambe krajše od časa, določenega v zakonodaji, ki ureja zadevni informacijski sistem ali sestavni del interoperabilnosti EU. Mehanizmi za čiščenje podatkov obvestijo državo članico o načrtovanem izbrisu podatkov in ji omogočijo, da po potrebi sprejme ustrezne ukrepe;
                     
                  
                        (b)
                     
                     
                        mehanizmi za odkrivanje težav: ti mehanizmi izvajajo preverjanje za določitev podatkov, ki ne izpolnjujejo več enega ali več pravil ali standardov kakovosti podatkov, povezanih s kazalniki kakovosti podatkov. S takšnim preverjanjem se lahko odkrije opozorilo ali obvestilo odgovornemu organu države članice, v katerem je naveden razlog, zakaj podatki ne izpolnjujejo več enega ali več pravil ali standardov kakovosti podatkov. Kadar je mogoče, opozorilo predlaga spremembe, ki so potrebne, da bodo vhodni podatki izpolnjevali nova pravila ali standarde. Uporaba takih preverjanj v nobenem primeru ne sme povzročiti samodejnega izbrisa podatkov, shranjenih v informacijskih sistemih ali sestavnih delih interoperabilnosti EU. Kadar se novi podatki v informacijski sistem ali sestavni del interoperabilnosti EU vnašajo med izvajanjem mehanizmov za odkrivanje težav, se ti mehanizmi ne uporabljajo za te podatke.
                     
                  eu-LISA se lahko odloči, da se ob reviziji pravil ali standardov kakovosti podatkov v informacijskem sistemu EU in sestavnih delih interoperabilnosti z mehanizmi za odkrivanje težav izvedejo ad hoc preverjanja.
            eu-LISA se lahko posvetuje s svetovalno skupino za enega od informacijskih sistemov EU ali sestavnih delov interoperabilnosti o tem, ali naj v svojem ustreznem informacijskem sistemu EU ali sestavnem delu interoperabilnosti z mehanizmi za odkrivanje težav izvede ad hoc preverjanje v obsegu, ki je potreben za namene navedenega informacijskega sistema EU ali sestavnega dela interoperabilnosti.